През 1977 г. се омъжва за д-р Сайед Махмуди, иранец анестезиолог. Имат дъщеря – Махтоб Махмуди, родена през 1979 г. През 1984 г. заминават на посещение на семейството на Сайед в Иран, като тя получава обещание от съпруга си гостуването да е за 2 седмици. Остават обаче в продължение на 2 години, защото съпругът ѝ работи като лекар в Ирано-иракската война. На нея и дъщеря ѝ не им се разрешава да се върнат в САЩ, заплашват ги и дори известно време ги държат разделени. Те се чувстват като в капан и като затворници, защото иранците са враждебно настроени към американците, които поддържат Ирак в конфликта, а семейството му също не я приема. През 1986 г. тя предприема рисковано бягство като изминава 800 км, за да стигне до Турция, получавайки помощ по пътя от много иранци. След завръщането си в САЩ подава молба за развод, официално одобрен от съда през 1989 г., а съпругът ѝ не е допуснат в САЩ заради радикалните си ислямски позиции.